双调・快活年
作者：无名氏
朝代：元

paragraphs: 袅袅婷婷似观音，则少个净瓶。
玉笋轻舒整乌云，宝髻偏相美。
脸儿多风韵，多风韵。
款撒金莲懒抬头，直恁么害羞。
小小鞋儿四季花头，缠得尖尖瘦。
推把衫扣，把衫扣。
眼角眉尖送春情，直恁志诚。
款步轻移暗传情，不能够相侵近。
两下里成孤令，成孤令。
暗想多情不良才，风流般相态，病枕着床几时和谐。
天若知其爱，敢也和天害，和天害。
雁字长空点残云，绝无个信音。
到秋深不想早回程，合寄纸平安信。
直恁心肠硬，心肠硬。
独宿孤眠几时休，心中是有。
眼趁上姻缘不能成就，害得厌厌瘦。
永夜如何守？如何守？寸禄沾身有赏罚，我其实怕他。
损人安己要成家，一个个违王法。
天理难容纳，不是耍。
贪饕贿赂显荣华，似镜中看花。
浮名浮利不贪他，万事无牵挂。
一笔都勾罢，散诞煞。
利名两字不坚牢，参透也弃了。
紫袍不恋恋麻袍，其实心儿好。
乐者为之乐，愁较少。